Գերմանական հեռուստատեսության առաջին ալիքըՙ ARD-ն, մարտի 13-ին իր ամենօրյա Tagesschau լրատվական ծրագրի ժամը 15.09-ի թողարկմանը անդրադարձել է սիրիահայերի խնդիրներին: Ավելի քան մեկ միլիոն մարդ Սիրիայում քաղաքացիական պատերազմի հետեւանքով լքել է երկիրը: Նրանց թվում են նաեւ քրիստոնյա հայերը, որոնց նախնիները վերապրողներ ենՙ 1915-ին Օսմանյան կայսրությունից թուրքական հետապնդումների պատճառով Սիրիայում հարկադրյալ պաշտպանություն գտած: Հազարավորները նրանցից ապաստան են գտել Հայաստանում, բայց նախկին խորհրդային հանրապետությունը ներգաղթելու հարմար երկիր չէ, ծանուցում է Զիլվիա Շթյոբերն իր «Երբեք օտար չեն զգացել» վերնագրով ծավալուն լուսաբանման մեջ: Լրագրողը զրուցել է Հալեպից Հայաստան եկած 39-ամյա Գեւորգ Շադոյանի հետ, որը Հալեպում վերջերս նորաձեւության դիզայնի դպրոց է հիմնադրել, բայց ստիպված է եղել ամեն ինչ թողնել ու 2012-ի ամռանը պատերազմի ճիրաններում հայտնված երկրից դուրս գնալ: Նա մեկն է Սիրիայում հայկական ծագում ունեցող 100 000-ից: Քրիստոնյա փոքրամասնությունը Սիրիայի 22,5 միլիոն բնակչության մոտ 10 տոկոսն է կազմում, 90 տոկոսը մահմեդականներ են: Տասնամյակներ շարունակ քրիստոնյաներն ու մահմեդականները միասին խաղաղ ապրել են: «Երջանիկ էինք այնտեղ», Հալեպի կյանքի մասին պատմել է Շադոյանը: Հայերն ու մյուս փոքրամասնություններն օտարականի զգացում չեն ունեցել: Մարդիկ հարգանք են ունեցել միմյանց հանդեպ»: Իբրեւ հարգանքի արժանացած վաճառականներ ու արհեստավորներ հայերը կարողացել են իրենց գործով զբաղվել, իրենց կրոնին ու լեզվին հոգ տանել: Հալեպի թաղամասերից մեկում բազմաթիվ քրիստոնեական եկեղեցիներ, դպրոցներ, համայնքային կառույցներ կան: